[{"text_idx": "#000000", "text": "\u00abaiuntados en el campo de Estibaus segun que lo havemos de uso de costumbre de nos juntar...\u00bb (Altza, 1390)"}, {"text_idx": "#000001", "text": "Amarekin paseoan bere argazkien artean"}, {"text_idx": "#000002", "text": "Gure amak familiaren memoria gordetzen zuen. Horregatik, behar bada, argazkizalea ere bazen eta gazte-gaztetatik argazkiak bildu eta albumetan ordenatu zituen. Hogeita bost urte pasa dira hil zenetik eta hutsune handia utzi zigun, baina bere albumen bitartez, txokoz txoko paseoan, oraindik kontu kontari ari zaigula ematen du."}, {"text_idx": "#000003", "text": "Etxekoentzat duten interesaz gain, argazkietan leku eta bizipen partekatu ugari agertzen dira eta hori da irudi horiek hona ekartzearen arrazoia. Ama, Inaxi Ijurko Orbegozo, 1922. urtean jaio zen eta bere haurtzaroa eta gaztaroa Molinao, Buenavista, Antxo eta Herrerako txoko eta inguruetara lotua dago. Hona ekarri ditugun argazkiak ezkon aurreko garaikoak dira, 1941-1945 urte bitartekoak, hain zuzen ere; hemen sorta bat dago eta gainontzeko guztiak Tokiko Bilduman ikus daitezke."}, {"text_idx": "#000004", "text": "Lehen argazki makina Argentinara emigratu zuen osaba batek oparitu zion. Argazki gehienak aitak egin zituen eta tamaina txikikoak dira, 6 x 3,8 cm-koak. Hain txikiak izanik, argazkiak non eginak diren ikustea zaila da askotan, baina digitalizatzerakoan eta tamaina handian ikusi ahal izatean lan hori nabarmen erraztu da, batzuetan sorpresa politak hartuz."}, {"text_idx": "#000008", "text": "Ama Altzagainarako errepidearen erdi-erdian, landatarren denda eta tabernaren aurrean, Vista Alegre etxean, Tantarrene ezizenez ere ezaguna. Ermita bidea atzealdean."}, {"text_idx": "#000009", "text": "Ama ahuntz-praka loreen artean Ermita bidean, landatarrek zeukaten baratza txiki batean. Atzealdean Etxe Merkeen auzoa eta Altzagaina ikusten dira."}, {"text_idx": "#000010", "text": "Ama Santa Barbara ermitaren aurrean."}, {"text_idx": "#000015", "text": "Jose Migel Molinao errekaren ondoan; atzealdean, Molinao etxea ezkerraldean eta udal hiltegia eskuinaldean."}]